  Майя Бывальцева Удмуртилэн тӧроез Александр Соловьёв улосвыл кивалтэтлэн 2015-тӥ арын ужамезлы плюсэн 3 пуктӥз. Со сярысь вераз 26-тӥ оштолэзе элькунысь Кун Кенешлэн сессияз. «Тодӥськоды-а, зэмзэ вераса, куинен ньылен вискын. Ньыль тросгес, плюсэн куинь сётыны яра», — вераз журналистъёслы улосвыллэн тӧроез Кун Кенешлэн сессиез дыръя. Александр Соловьёв пусйиз: кивалтэт пайдалыко ужаз ке но, вань шӧдскымон тырмымтэос но. «Кун пунэмъёс будӥзы. Со умой улонлэсь ӧвӧл. Асьмеос умой тодӥськомы, кыӵе вал 2014-тӥ ар, кызьы уллань лэзькиз. Ми тодӥськом, кыӵе вал 2015-тӥ ар. 2016-тӥ ар но туж умой ӧвӧл», — валэктӥз мылкыдзэ улосвыл тӧро. Озьы ик со ватсаз, коньдэт умой но валамон кылдытэмын шуыса. Элькун бюджетлэсь тырмымтэ люкетсэ инвестициос чотын ворсаны луоз. «Ми ваньмы сое валаськомы — утчаськом, шедьтӥськом, ыштӥськом. Малы ке шуоно инвестор пӧртэм куронъёсын лыктэ. Толон азьвалтэтлэн ёзчиосыныз вераськимы, 20 часозь пукимы, ӝог эмъюрттэт сётон — кыӵезэ басьтоно (автомобильёсты — ред.)? «УАЗикъёс» дунтэмгес, «Газельёс» — дуногес. «Газельёслэн» пуштроссы умойгес. Сюресъёс урод -  УАЗикъёс» басьтоно, шуо. Юкаменскысь висисез «УАЗикен» нуыны? Со ортчыт ни. Соин ик мон верай — кулэ ӧвӧл, «УАЗикъёс» Гуцериевен нимаз вераськемъя, нош «Газельёсты» басьтомы. Мон ужпум пуктӥ, 1 толэзь но ӝыны ортчыса, милям ог 15 «Газельёс» луозы», — пусйиз Соловьёв. Инвестициос сярысь вераса, улосвыл тӧро ватсаз, туннэ предприятиос поттэм табышсэс азинскыны куто шуыса. Но, номыр шоры учкытэк, выль производствоос усьтоно. «Соин ик сылыны уг яра. Соин ик мон ваньзылы верай, ар пумын дунъёт сёто кутэм инвестициосъя но федерал бюджетысь кыскем коньдонъя», — йылпумъяз Соловьёв. Тегъёс: Политика АлександрСоловьёв инвестициос КунКенеш коньдэт кивалтэт Мерлык  